FI Euroopan unionin virallinen lehti C 66/21

Neuvoston asetuksen (EY) N:o 1/2003 27 artiklan 4 kohdan mukainen tiedonanto asiassa COMP/39.141 — Fiat

(2007/C 66/09)

1. JOHDANTO

Neuvoston asetuksen (EY) N:o 1/2003 (1) 9 artiklassa säädetään, että jos komissio aikoo tehdä päätöksen, jossa rikkominen määrätään lopetettavaksi, ja kun asianomaiset yritykset esittävät sitoumuksia, joiden tarkoituksena on poistaa komission ennakkoarvioinnissaan niille esittämät huolenaiheet, komissio voi päätöksellään määrätä kyseisten sitoumusten noudattamisen yritystä velvoittavaksi. Päätös voidaan tehdä määräajaksi, ja päätöksessä on todettava, ettei komission jatkotoimille ole enää perusteita. Asetuksen 27 artiklan 4 kohdan mukaan komissio julkaisee tiiviin yhteenvedon asiaan liittyvistä seikoista ja sitoumusten pääkohdat. Asianomaiset osapuolet voivat esittää huomautuksensa komission asettamassa määräajassa.

2. YHTEENVETO ASIASTA

Käsiteltävänä oleva asia liittyy Fiatin riippumattomille korjaamoille antamiin korjausta koskeviin teknisiin tietoihin. Komission tutkimuksessa kävi ilmi, että Fiat ei ehkä ollut antanut tiettyjä korjausta koskevia teknisiä tietoja komission asetuksessa (EY) N:o 1400/2002 (2) säädetyn siirtymäkauden loputtua. Lisäksi komission pannessa vireille tutkimusta Fiat ei ollut komission ennakkoarvioinnin mukaan vieläkään ottanut käyttöön tehokasta järjestelmää, jonka avulla riippumattomat korjaamot voivat saada korjausta koskevia eriteltyjä teknisiä tietoja. Vaikka Fiat paransi tietojen saatavuutta komission tutkimuksen aikana, erityisesti perustamalla teknisiä tietoja koskevat verkkosivut kesäkuussa 2005, riippumattomien korjaamoiden saatavissa olevat tiedot eivät vieläkään näyttäneet olevan täydellisiä.

Joulukuussa 2006 komissio aloitti menettelyn ja antoi Fiatille ennakkoarvioinnin. Arviointi sisälsi alustavan kannan, jonka mukaan sopimusten, jotka Fiat oli tehnyt myynnin jälkeisiä palveluita tarjoavien kumppaneidensa kanssa, epäiltiin olevan Euroopan yhteisön perustamissopimuksen 81 artiklan 1 kohdan vastaisia.

Fiatin huolto- ja varaosajakelusopimuksissa edellytetään, että sen omien valtuutettujen korjaamoiden verkostot hoitavat täyden palvelun merkkikohtaisen korjauspalvelun, ja että sellaisten yritysten, jotka haluavat tarjota erilaisia ja/tai kohdennetuimpia palveluita, sekä varaosien myyntiä harjoittavien itsenäisten tukkumyyjien on lopetettava toimintansa. Komissio oli huolissaan siitä, että kyseisistä sopimuksista johtuvat mahdolliset kielteiset vaikutukset voisivat vahvistua, koska Fiat ei antanut itsenäisille korjaamoille riittäviä teknisiä tietoja. Komission ennakkoarvioinnin perusteella kyseinen käytäntö on voinut edesauttaa riippumattomien korjaamoiden markkina-aseman heikentymistä, mikä olisi voinut johtaa varaosien myyntiä harjoittavien riippumattomien tukkumyyjien markkinoiden pienentymiseen ja se olisi voinut aiheuttaa huomattavaa vahinkoa kuluttajille, sillä varaosien valikoima olisi vähentynyt merkittävästi, korjaamopalveluiden hinnat olisivat nousseet, korjaamoiden määrä olisi vähentynyt, turvallisuuteen liittyvät kysymykset olisivat nousseet esille ja mahdollisuutta käyttää innovatiivisia korjaamoita ei olisi.

Lisäksi se, että Fiat ei väitetysti antanut riippumattomille korjaamoille tarvittavia teknisiä tietoja, näyttää estävän asetuksella (EY) N:o 1400/2002 myönnetyn poikkeuksen soveltamisen myynnin jälkeisiä palveluja tarjoavien kumppaneiden kanssa tehtyihin sopimuksiin, sillä kyseisen asetuksen 4 artiklan 2 kohdan mukaisesti myönnettyä poikkeusta ei sovelleta, kun moottoriajoneuvojen toimittaja kieltäytyy antamasta riippumattomille toimijoille kyseisten moottoriajoneuvojen korjauksen ja huollon edellyttämiä teknisiä tietoja, vianmääritys- ja muita laitteita, työkaluja, mukaan lukien tarvittavat tietokoneohjelmat, sekä koulutusta.

Komission alustava kanta oli se, että korjausta koskevien teknisten tietojen puuttumisen takia Fiatin ja sen valtuutettujen korjaamoiden välisiin sopimuksiin ei todennäköisesti sovelleta perustamissopimuksen 81 artiklan 3 kohtaa. Tehokkuuden lisääntyminen, joka olisi odotettavissa valtuutettujen korjaamoiden verkoston toiminnan vuoksi, ei näytä korvaavan merkittäviä kielteisiä kilpailuvaikutuksia, jotka johtuvat riippumattomille toimijoille annetuista riittämättömistä merkkikohtaisista korjausta koskevista teknisistä tiedoista. Se ei myöskään korvaa tästä johtuvaa Fiatin valtuutetun korjaamoverkoston saamaa suojaa riippumattomien korjaamoiden aiheuttamalta kilpailupaineelta.

3. TARJOTTUJEN SITOUMUSTEN PÄÄSISÄLTÖ

Fiat on tarjonnut komissiolle sitoumuksia ennakkoarvioinnissa esitettyjen kilpailuongelmien ratkaisemiseksi. Se ehdottaa, että kyseiset sitoumukset pysyisivät voimassa 31. toukokuuta 2010 saakka. Sitoumusten pääkohdat esitetään seuraavassa.

3.1 Annettavat tekniset tiedot

Annettavia tietoja koskevana periaatteena on, että riippumattomat ja valtuutetut korjaamot ovat tasa-arvoisessa asemassa. Fiat varmistaa näin ollen, että kaikki sen moottoriajoneuvojen korjauksen ja huollon edellyttämät tekniset tiedot, työkalut, laitteet, tietokoneohjelmat ja koulutus, jotka Fiat antaa tai sen puolesta annetaan kaikissa jäsenvaltioissa oleville valtuutetuille korjaamoille ja/tai riippumattomille tuojille, on myös riippumattomien korjaamoiden saatavilla.

Asetuksen (EY) N:o 1400/2002 4 artiklan 2 kohdassa tarkoitetut tekniset tiedot sisältävät kaikki Fiat-, Alfa Romeo- ja Lancia-moottoriajoneuvojen korjausta ja huoltoa varten valtuutetuille korjaamoille annettavat tiedot. Teknisiä tietoja ovat muun muassa sähköisissä moottorin ohjausyksiköissä Fiatin suosittelemien asetusten käyttöönottamiseksi tarvittavat tietokoneohjelmat, virhekoodit ja muut parametrit ja päivitykset, ajoneuvojen tunnistamismenetelmät, varaosaluettelot, tiettyä mallia tai erää koskevat käytännön työssä saadut ongelmien ratkaisumallit, ilmoitukset palautuspyynnöistä ja myynnistä poistamisesta sekä ilmoitukset korjauksista, joita voidaan tehdä veloituksetta valtuutetuissa korjaamoissa.

Työkalujen saatavuus tarkoittaa mahdollisuutta käyttää sähköisiä vianmääritys- ja muita laitteita, tietokoneohjelmia, mukaan lukien niiden säännölliset päivitykset, ja kyseisten työkalujen myynnin jälkeisiä palveluita.

Ehdotetut sitoumukset sitovat Fiatia ja siihen sidossuhteessa olevia yrityksiä mutta ne eivät suoraan sido Fiatin ajoneuvomerkkien riippumattomia tuojia. Niissä jäsenvaltioissa, joissa Fiatin Fiat-, Alfa Romeo- ja Lancia-ajoneuvoja tuovat riippumattomat tuojat, Fiat on sopinut tekevänsä parhaansa, jotta kyseiset yritykset velvoitettaisiin sopimuksella antamaan Fiatille kaikki tekniset tiedot tai teknisten tietojen kieliversiot, jotka yritykset ovat antaneet kyseisen jäsenvaltion valtuutetuille korjaamoille. Fiat sitoutuu viemään kyseiset tekniset tiedot tai kieliversiot teknisiä tietoja koskeville verkkosivuilleen viipymättä tämän ilmoituksen 3.2 kohdassa esitettyjen periaatteiden mukaisesti.

Asetuksen johdanto-osan 26 kappaleen mukaisesti Fiat ei ole velvollinen antamaan riippumattomille korjaamoille sellaista teknistä tietoa, jonka avulla kolmannet voisivat ohittaa tai purkaa ajoneuvoihin asennetut murtohälyttimet ja/tai kalibroida uudelleen (3) sähköisiä laitteita tai tehdä muutoksia ajoneuvojen suorituskykyä rajoittaviin laitteisiin. Kuten kaikkia poikkeuksia EU:n lainsäädännössä, johdanto-osan 26 kappaletta on tulkittava suppeasti. Jos Fiat perustelee kieltäytymistä teknisten tietojen antamisesta riippumattomille korjaamoille vetoamalla kyseiseen poikkeukseen, sen on sitouduttava varmistamaan, että tiedot rajoittuvat johdanto-osan 26 kappaleessa kuvatun suojan antamiseksi tarvittaviin tietoihin. Sen on varmistettava myös, että tietojen puute ei estä riippumattomia korjaamoita harjoittamasta muita kuin johdanto-osan 26 kappaleessa mainittuja toimia, mukaan luettuina sähköisiä moottorin ohjausyksiköitä, turvatyynyjä, turvavöiden esikiristimiä ja keskuslukitusjärjestelmiä koskevat korjaukset.

3.2 Tietojen julkistaminen

Asetuksen 4 artiklan 2 kohdassa säädetään, että tekniset tiedot on annettava oikeassa suhteessa riippumattoman korjaamon tarpeisiin. Tämä tarkoittaa sekä tietojen eriyttämistä että hinnoittelua, jossa otetaan huomioon miten paljon riippumattomat korjaamot käyttävät tietoja.

Fiat vie verkkosivuille kaikki tekniset tiedot, jotka koskevat vuoden 1996 jälkeisiä ajoneuvomalleja ja se varmistaa, että kaikki päivitetyt tekniset tiedot löytyvät aina kyseisiltä sivuilta tai myöhemmin toteutetuilta vastaavilta verkkosivuilta. Lisäksi Fiat varmistaa aina, että sivut ovat helposti löydettävissä ja että ne toimivat yhtä tehokkaasti kuin tietolähteet, joiden kautta Fiatin valtuutetut korjaamot saavat teknisiä tietoja. Kun Fiat tai Fiatin puolesta toimiva yritys antaa teknisiä tietoja valtuutetuille korjaamoille jollakin EU-kielellä, Fiat varmistaa, että kyseinen kieliversio viedään verkkosivuille viipymättä.

Seuraavat kolme teknisten tietojen ryhmää eivät vielä ole verkkosivuilla, mutta Fiat on sitoutunut viemään ne sinne 31. joulukuuta 2007 mennessä:

— teknisistä tiedoista paikallisilla kielillä tehdyt käännökset, jotka eivät tällä hetkellä ole Fiatin käytettävissä, mutta jotka saadaan kyseisissä EU:n jäsenvaltiossa toimivilta riippumattomilta tuojilta,

— ilmoitukset, joissa mainitaan, mitkä korjaukset suoritetaan veloituksetta valtuutetuissa korjaamoissa, ja

— tämän ilmoituksen 3.4 kohdassa mainittujen tunnustettujen sovittelukeskusten yhteystiedot.

Fiatin verkkosivujen käyttömaksu perustuu sen valtuutetuille korjaamoille lähettämien CD-ROMien vuositilauksen hintaan. Käyttömaksu on 3 356 EUR, sekä lisäksi varaosaluettelosta peritään 65 EUR ja päivityksistä 134 EUR kuukaudessa. Asetuksessa säädetyn suhteellisuusvaatimuksen noudattamiseksi Fiatin perimät maksut kunkin ajoneuvomerkin osalta ovat 3 EUR tunnilta, 33 EUR päivältä ja 350 EUR kuukaudelta. Fiat sitoutuu säilyttämään kyseisen käyttömaksun eikä aio nostaa maksua EU:n keskimääräistä inflaatioprosenttia enemmän.

3.3 Vähimmäisvaatimusperiaate

Fiatin sitoumukset eivät rajoita minkään sellaisen yhteisön tai kansallisen lainsäädännön nykyisen tai tulevan vaatimuksen soveltamista, jolla mahdollisesti laajennetaan Fiatin riippumattomille toimijoille antamia teknisiä tietoja ja/tai jolla tarjotaan soveltuvampia tapoja kyseisten tietojen antamiseen.

3.4 Riitojen ratkaisu

Jos riippumaton korjaamo tai korjaamoiden järjestö niin haluaa, Fiat sitoutuu hyväksymään teknisten tietojen antamiseen liittyvien riitojen ratkaisua koskevan sovittelumekanismin. Sovittelu tapahtuu siinä jäsenvaltiossa, jossa sovittelua pyytävän osapuolen kotipaikka sijaitsee, paikallisen tunnustetun sovittelukeskuksen sääntöjen mukaisesti. Sovittelu ei rajoita oikeutta pyytää asian käsittelyä toimivaltaisessa kansallisessa tuomioistuimessa.

4. HUOMAUTUSPYYNTÖ

Jollei markkinatestien tuloksista muuta johdu, komissio aikoo tehdä asetuksen (EY) N:o 1/2003 9 artiklan 1 kohdan mukaisen päätöksen, jossa edellä tiivistetyt ja kilpailun pääosaston verkkosivuilla (4) lyhentämättöminä esitetyt sitoumukset todetaan sitoviksi. Asetuksen (EY) N:o 1/2003 27 artiklan 4 kohdan mukaisesti komissio kehottaa asianomaisia kolmansia osapuolia esittämään huomautuksensa ehdotetuista sitoumuksista. Huomausten on oltava komissiolla kuukauden kuluessa tämän ilmoituksen julkaisupäivästä. Huomautukset voidaan lähettää komissiolle sähköpostilla osoitteeseen comp-infotech@ec.europa.eu, faksitse numeroon (32-2) 296 29 11 tai postitse viitteellä COMP/39.141 — Fiat seuraavaan osoitteeseen:

European Commission Directorate-General for Competition Antitrust Registry J-70 B-1049 Brussels

Tämän tiedonannon julkaisemisen johdosta esitetyistä huomautuksista saattaa menettelyn myöhemmissä vaiheissa olla tarpeellista tai aiheellista toimittaa kooste sitoumuksia tarjonneille osapuolille. Siksi pyydämme Teitä ystävällisesti mainitsemaan, mikäli huomautukset sisältävät luottamuksellista tietoa tai yrityssalaisuuksia. Perustellut pyynnöt otetaan huomioon.

(1) EYVL L 1, 4.1.2003, s. 1.

(2) EYVL L 203, 1.8.2002, s. 30.

(3) Eli muuttaa sähköisen moottorin ohjausyksikön alkuperäisiä asetuksia tavalla, jota Fiat ei suosittele.

(4) http://ec.europa.eu/comm/competition/index_en.html